Jacob Jensen (V), 2008-10-21:
Forslaget, som vi her skal behandle, er en del af regeringens samlede handlingsplan for CSR, også kaldet Coporate Social Responsibility på nydansk.
Samfundsansvar kan efter vores opfattelse faktisk gå hen og blive et helt brand for Danmark.
Vi er et land, der på alle måder er velfungerende.
Vi er et land uden korruption, vi har politisk stabilitet.
CSR kan også blive et salgsparameter for danske virksomheder.
Goldman Sachs har lavet en undersøgelse, der viser, at det, at man tager CSR-ansvar, samfundsansvar, faktisk også kan give en bedre bundlinje for virksomhederne.
Så der er også et økonomisk incitament dér.
I andre lande, i hvert fald bl.a. i Sverige, er de allerede nået længere, end man er i Danmark, og derfor synes vi fra Venstres side, det er godt, at regeringen nu med den samlede handlingsplan og med det her forslag specifikt er med til at sætte yderligere skub i processen også her i landet.
I Danmark er vi kendt for kvalitet.
Det gælder inden for fødevarer, og det gælder inden for design, miljø, energiudstyr, arkitektur osv.
Men kvalitet er ikke kun selve produktet, det er også, hvordan produktet bliver udført, herunder de arbejdsvilkår, der er, altså hvordan man undgår børnearbejde, eller hvordan man undgår en unødig miljøbelastning osv.
Og der er en stigende befolkningsmængde, både i Danmark og rundtomkring i verden, som faktisk gerne ser, at de her ting bliver taget alvorligt, og som også er i stand til og gerne vil betale en smule mere for at sikre sig, at den her kvalitet i processen er i orden.
Jeg tror ikke på, at forslaget her vil forhindre eksempelvis børnearbejde eller en unødig miljøbelastning, men jeg tror faktisk, at det vil være med til at sætte fokus på det problem, og at det er med til at sende et signal om, at dansk erhvervsliv tager det her alvorligt.
Der er tale om en fleksibel ordning.
Eksempelvis skal man ikke lave en dobbeltrapportering, hvis man allerede laver en anden form for rapportering på det her område, men der kan man så blot henvise til de rapporteringer inden for bæredygtige rapporter, som man laver.
Der skal selvfølgelig være en balance mellem den effekt, som det har, og den indsats, som man gør, så man selvfølgelig også undgår unødige administrative byrder.
Derfor omfatter forslaget også de 1.000-1.100 største virksomheder i Danmark, som må antages at være dem, der har den største berøringsflade udeomkring i verden.
Danmark er og skal som samfund være et sted, hvor man tager ansvar.
Det gør vi internationalt, det gør vi i EU, i NATO.
Vi skal tage miljø- og klimaansvar, og det kulminerer jo så til næste år med den store konference.
Vi har en effektiv ulandsbistand, og så skal vores virksomheder også være med til at vise, at vi i erhvervslivet tager ansvaret på os, når det gælder socialt ansvar, i forhold til underleverandører, børnearbejde og miljøbelastninger.
Så derfor synes vi faktisk, at forslaget her som en del af den samlede handlingsplan fra regeringen er ganske fornuftigt; det sender et signal om, at vi tager tingene alvorligt, og derfor støtter Venstre forslaget.
Nu skal jeg blankt indrømme, at jeg ikke i detaljer kan huske Enhedslistens forslag fra sidste år.
Men jeg kan i hvert fald i spørgsmålet høre, at vores begrundelse dengang var, at der i forslaget fra Enhedslisten lå netop øgede administrative byrder, som ikke ville give den effekt, som vi gerne ville efterspørge.
Derfor synes vi faktisk, at det forslag, der ligger her, er ganske fornuftigt.
Det åbner op for, at man kan gøre det her.
Man kan faktisk bruge det her i en frivillig ordning, en fleksibel ordning, som ikke giver unødige administrative byrder, men hvor man faktisk kan høste frugterne.
Man kan - det er selvfølgelig det, der er hovedbegrundelsen få taget det sociale ansvar rundtomkring i verden, men man kan faktisk også i en markedsføringsmæssig sammenhæng gå ind og signalere, at dansk erhvervsliv tager det her på sig.
Så vi får sådan set det gode fra begge sider.